-
Glögikohvikud Hiiumaal
10. detsembril katame Hiiumaa glögikohvikutega! Hubastes kohvikutes üle Hiiumaa ootavad teid aurav tassitäis glögi, mõnusalt kaneelised saiakesed, vürtsikas kõrvitsasupp, kuum šokolaad ja palju muud maitsvat! Kokku avab oma uksed 25 glögikohvikut!
Detsember on jõulutunde, soojuse, rahu, heade soovide ja soovide täitumiste aeg. See on imeilus aeg, et külastada Hiiumaad! On põnev, et 10. detsembril avavate glögikohvikute korraldajate seas on julgeid pealehakkajaid, kes tavapäraselt toitlustamisega ei tegele. Samas on ka selliseid salajasi hobikokkasid, kelle imemaitsvaid roogasid saavad tavaliselt nautida vaid kõige lähedasemad. Kuid osalemas on ka kohvikuid ja restorane, kus kokatakse ilma piduriteta aastaringselt.
Glögikohvikute mõte on alguse saanud sellest, et ka talvel võiks Hiiumaal olla selline tore koos tegemise ja kokkutulemise päev nagu meie menukate suviste kodukohvikute ajal. See on suurepärane võimalus kutsuda kokku oma pere ja sõbrad, et üheskoos ühel laupäeval kohvik avada. See on parim võimalus otsida sahtlist välja kõik magusad ja vürtsised piparkoogiretseptid, panna glögi pliidile hõõguma ja jagada oma soojust kõigi teistega. See on tore võimalus hiidlasele veeta mõnus laupäev kodusaarel ja külalisele põhjus sõita meile külla. Glögikohvikute idee autor on Arno Kuusk ja glögikohvikute päeva korraldab Hiiumaa turismiklaster.
Üks on kindel – pange meeled ja vaim valmis, sest me kindlasti üllatame teid!
Kohtumisteni glögikohvikutes!
-
-
Glögikohvikute kaart
Vaata glögikohvikute kaarti kaardirakendusest: kaart.hiiumaa.ee
-
Sündmused glöginädalavahetusel
REEDE, 09.12
10.00-19.00 Talvine käsitöö- ja omatoodangu laat Kärdla kultuurikeskuses
18.00 Eesti Filharmoonia Kammerkoori ja Tallinna Kammerorkestri jõulukontsert Käina Huvi- ja Kultuurikeskuses
LAUPÄEV, 10.12
10.00-15.00 Talvine käsitöö- ja omatoodangu laat Kärdla kultuurikeskuses
12.00 avame Glögikohvikud üle Hiiumaa!
12.30-15.30 Kõpu ja Ristna tuletorn on avatud! NB! Registreeru SIIN!
12.00-16.00 Pop-up jõulubutiik Suuremõisa lossis
19.00 Kontsert Naised Köögis: Soojuse hoidmise aeg Kärdla kultuurikeskuses
PÜHAPÄEV, 11.12
16.00-17.30 Jõulumaa ja Päkapiku Jõuluraja avamine Soera talumuuseumis
KÕIK SÜNDMUSED LEIAD SIIT: hiiumaa.ee/sundmused